Videnspædagogisk aktivitetscenter
Et videnspædagogisk aktivitetscenter (VPAC) er et statsstøttet oplevelsescenter, der beskæftiger sig med natur, historie og videnskab på en praktisk og aktivitetsbaseret måde. Ifølge Undervisningsministeriet benytter centrene alternativ og supplerende formidling af vanskeligt tilgængelige fænomener og som bygger på vidensformidling via publikums aktive deltagelse. Ellen Trane Nørby har kaldt dem for fyrtårne for formidling og forståelse af vores natur, kultur, historie.

Det er et krav at attraktionen har mindst 25.000 besøgende årligt. Desuden må centre ikke defineres som en samling eller modtage tilskud fra Museums- eller Zoolovgivningen.

I 2019 havde centrene sammenlagt omkring 1,5 mio. besøgende og årligt modtog de 16 mio. kr i støtte.

Under coronaviruspandemien i 2020 blev der etableret en særskilt hjælpepakke til de videnspædagogiske aktivitetscentre i maj, da de ikke havde været omfattet af tidligere hjælpepakker, som var blevet givet i marts og april samme år. Med hjælpepakken kunne centrene blive kompenseret op til 80 % af deres manglende indtjening i perioden 9. marts til og med 8. juli 2020.

Videnspædagogiske aktivitetscentre 
Sagnlandet Lejre ved Lejre
Middelaldercenteret ved Nykøbing Falster
Fjord&Bælt i Kerteminde
Historiecenter Dybbøl Banke ved Sønderborg
AQUA Akvarium og Dyrepark i Silkeborg
Ribe Vikingecenter i Ribe
Vadehavscentret ved Vester Vedsted
Økolariet i Vejle
Experimentarium i København
Kulturcenter Assistens i København
Tycho Brahe Planetarium i København
Lille Vildmosecentret i Himmerland
GeoCenter Møns Klint på Møn
NaturBornholm på Bornholm
Bornholms Middelaldercenter på Bornholm
Universe på Als

Referencer 

Dansk kultur